Ivana Vrdoljak - Wikipedija

# Ivana Vrdoljak

### Izvor: Wikipedija

Ovaj članak zahtijeva stilsku doradu. Članak treba preurediti tako da stilom zadovoljava zahtjeve Wikipedije.

Ivana Vrdoljak - VANNA (rođena Ranilović), (Koprivnica, 1. rujna 1970. -), hrvatska pop pjevačica

## [uredi] Biografija

Vanna je rođena kao Ivana Ranilović 1.rujna 1970. u Koprivnici gdje je provela djetinjstvo, završivši uz redovnu osnovnu školu i glazbenu školu te srednju ekonomsku školu. Prvi put javno nastupa 1980. na smotri mladih talenata, otpjevavši "Yesterday" The Beatlesa. Prijavljuje se na koprivnički Prvi pljesak sa skladbom "What a feeling" iz hit-filma "Flashdance" i oduševljava stručni ocjenjivački sud, koji joj dodjeljuje prvu nagradu. Sličan podvig ponavlja tri godine kasnije na natjecanju u Zagrebu s pjesmom "Pokora" Zorice Kondže. U Zagreb se seli 1989. godine, gdje na Filozofskom fakultetu upisuje engleski i francuski jezik s književnošću. Ubrzo odustaje od studija francuskog jezika te nastavlja redoviti studij engleskog jezika.

Konkretniji pomaci u karijeri započinju nastupima u radijskoj emisiji "Demo X" autora i voditelja Bahrije Golubovića, koji postaju sve zapaženiji, pa ubrzo ostvaruje suradnju s talentiranim mladim glazbenim istomišljenikom Ilanom Kabiljom. Osnivaju duet Ilan & Ivana te snimaju desetak pjesama, od kojih najzapaženija postaje "Zlatna noć", s kojom su nastupili na Zagrebfestu 1990. i osvojili "Zlatnu notu" - prvu nagradu stručnog ocjenjivačkog suda u večeri debitanata. Ilan & Ivana uskoro postaju pratnja grupi Boa, s kojom nastupaju pred 60.000 ljudi na maksimirskom stadionu kao predgrupa Davidu Bowieu. Godine 1990. Vanna pristaje pjevati prateće vokale u do tada potpuno neafirmiranoj grupi ET, koju su činili Boytronic, Da'Real, Skyrocker i DJ Fresh Jay. Zadovoljna suradnjom, ubrzo postaje punopravni član banda. Prvi uspjeh Electro Team postiže s pjesmom "Molitva za mir", koja ubrzo postaje jednom od najpopularnijih domoljubnih pjesama. U ljeto 1992. objavljuju svoj debitantski album "Electro Team", no ne postižu neki značajan uspjeh, ali nagovještavaju dolazak nove i poletne glazbene generacije. Iste godine nastupaju na DMC (Disco Mix Competition) natjecanju u glasovitoj londonskoj dikoteci Ministry of sound pred zahtjevnom publikom i kamerama MTV-a. Krajem godine priređuju veliki novogodišnji koncert u Domu sportova u Zagrebu.

Veliki uspjeh band postiže 1993., kada je premijerno izvedena pjesma "Tek je 12 sati". Pjesmi je trebalo 10-ak dana da osvoji publiku i dosegne uspjeh kakav se ne pamti. Za pjesmu snimaju i spot, koji izaziva veliku pažnju javnosti kao najskuplji videouradak na domaćoj glazbenoj sceni do tada. Iste godine ET dobiva Porine za najbolju izvedbu grupe s vokalom i za najbolji videospot godine. Seriju uspjeha okončavaju spektakularnim koncertom 8.siječnja 1994. u zagrebačkom Domu sportova. Sljedeće godine, 1994., objavljuju svoj najuspješniji album, "Second To None", koji je lansirao osam hit-singlova i ostvario prodaju od 56.000 primjeraka, a Vanna stječe epitet najbolje hrvatske pjevačice. Na Porinu 1994. godine osvajaju nagrade u kategorijama Najbolja grupa s vokalom, Najbolji videospot i Najbolji videoprogram. S hit-singlom "Da ti nisam bila dovoljna" nagrađeni su na Porinu 1995. u kategoriji hita godine. Te godine redatelj Jakov Sedlar Vanni nudi ulogu u Shakespearovoj tragediji "Macbeth", koja je premijerno prikazana na Splitskom kazališnom ljetu.

Nakon završetka turneje ET se koncentrira na snimanje albuma "Anno Domini 1996". Ukupna proizvodnja trajala je 180 dana, što je bio rekord na prostorima bivše Jugoslavije. Album izlazi tijekom proljeća 1996. i odmah zaokuplja svu pozornost medija i publike te se prodaje u laskavih 60.000 primjeraka. Prvi singl, "Ja ti priznajem", odmah postaje megahitom te potvrđuje visoki status grupe na domaćoj dance-pop sceni. Uz album izlazi i knjiga Arsena Oremovića, koja otkriva tajne njihova uspjeha. Unatoč svemu, grupa ET 1996. godine ostaje bez Porina, ali Vanna osvaja Porin za vokalnu suradnju s Tonijem Cetinskim u pjesmi "Don't let the sun go down". Umjesto promotivne turneje, band odlazi na odmor. Iste godine Vanna postaje članicom Upravnog odbora Porina. Nakon stanke, u proljeće 1997. ET u suradnji s hrvatskim distributerom filma "Evita" snima prepjev Madonnine uspješnice "You must love me". U želji za istraživanjem novih žanrova, Vanna nastupa u TV emisiji "I to sam ja", gdje uz instrumentalnu pratnju Plave trave zaborava i Zagreb Jazz Portraita izvodi sedam zimzelenih country i jazz-standarda. Snimke te emisije izlaze na albumu "I to sam ja" u izdanju Croatia Recordsa 1997. U listopadu se Vanna prvi put nakon rođenja sina Luke pojavljuje u javnosti na dodjeli Nagrada hrvatskog glumišta. Tijekom 1998. ET pokušava snimiti svoj dugo očekivani i najavljivani singl pod pokroviteljstvom izdavačke kuće Musica, no nakon nekoliko mjeseci shvaćaju da ne mogu uskladiti vlastite ideje i ambicije, te je 19.svibnja 1998. objavljen prestanak rada grupe. Nakon nekog vremena, Adonis je oformio ET s novom postavom.

Vanna se posvećuje solo karijeri te na poziv Boška Petrovića nastupa na Prvom hrvatskom jazz saboru održanom u jesen 1998. u poznatom zagrebačkom okupljalištu jazzera BP Clubu. Nastupom na izboru za Miss Hrvatske 1998. godine, gdje premijerno izvodi pjesmu "Ponekad" kao najavu svog debitantskog solističkog albuma, nagovještava solističku karijeru. Brižljivo pripreman album nazvan "Ispod istog neba" konačno izlazi 19.prosinca 1998. pod etiketom Croatia Recordsa. Album najavljuje pjesma "Ja ću budna sanjati" koju izvodi u duetu sa Gibonnijem. Na albumu se, u mnoštvu suradnika, ističu autori i producenti Miro Buljan, D'Knock, Ante Pecotić, Nikša Bratoš i Bruno Kovačić. S objavljivanjem albuma, u Koncertnoj dvorani Vatroslav Lisinski nastupa kao gost Simfonijskog puhačkog orkestra HV-a uz dirigentsku palicu Miljenka Prohaske. Tijekom 1999. godine održava mnoštvo koncerata i objavljuje nekoliko uspješnih singlova, poput "Ja imam snage za to" i "Ispod istog neba", te prvi put osvaja Porin za najbolju žensku vokalnu izvedbu u kokurenciji s Ninom Badrić i Valerijom Nikoloski. U ljeto iste godine objavljuje remixirane verzije pjesama "Ja imam snage za to" i "Da ne volim te" u produkciji Urbanog zvuka (D'Knock i DJ Fresh Jay, kasnije zaslužni za uspjeh grupe Divas i Nine Badrić). Iste godine prvi put nastupa na Zadarfestu s pjesmom "Daj mi jedan dobar razlog" te osvaja prvu nagradu stručnog ocjenjivačkog suda. Godinu završava uspješnim nastupom na tradicionalnom koncertu Dalmacijacement prijateljima u splitkom HNK-u uz bugarsku sopranisticu Svetlu Vasilevu, talijanskog tenora Alessandra Cosentina i domaće zvijezde Doris Dragović i Ninu Badrić uz dirigentsku palicu Vjekoslava Šuteja, te nastupom u radijskoj emisiji Do zvijezda zajedno Petke Coner uživo iz Dramskog kazališta Gavella.

U ožujku 2000. nastupa na Dori, hrvatskom izboru za pjesmu Europe, gdje s pjesmom Brune Kovačića i Ivane Plechinger "Kao rijeka" osvaja drugo mjesto. Iste godine ponovno osvaja Porin u kategoriji najbolje ženske vokalne izvedbe uz oponente Ninu Badrić i Zdenku Kovačiček. Prijavivši se na natječaj, primljena je i u Hrvatsku zajednicu umjetnika. Pjesma "Kao rijeka" postaje jedna od najslušanijih pjesama tog razdoblja te efektna najava novog albuma. Drugi studijski album, pod nazivom "24 sata", izlazi 12.svibnja 2000. te postaje jedan od najslušanijih i najprodavanijih albuma godine. Hitom odmah postaje pjesma "Ti se varaš", a nekoliko mjeseci kasnije i pjesma "Ako je vrijedilo išta", s kojom Vanna po prvi put nastupa na Melodijama hrvatskog Jadrana i osvaja nagradu za najcjelovitije djelo. U rujnu odlazi u Ameriku, gdje je pozvana da američkim studentima s Rochester Institutea održi koncerte i otpjeva američku himnu. U jesen iste godine ponovno se pojavljuje na zadarskom festivalu, gdje pobjeđuje s pjesmom Ante Pecotića "Pomozi mi sad". Nedugo zatim, 25.10.2000. u pratnji svog banda i orkestra "Windstrings" Alana Bjelinskog održava spektakularan solistički koncert u dvorani Lisinski, koji je sljedeće godine zabilježen na albumu "Vanna u Lisinskom". U talk showu Željke Ogreste priznaje da je u trećem mjesecu trudnoće, a za nekoliko mjeseci nastupa i pobjeđuje na Dori s pjesmom Tončija Huljića "Strings of my heart". U proljeće 2001. predstavlja Hrvatsku na izboru za pjesmu Europe u danskom Kopenhagenu, gdje osvaja 10. mjesto. Nastupa na Zadarfestu s baladom "Više nisi moj" Ante Pecotića i po treći put osvaja prvu nagradu stručnog ocjenjivačkog suda.

U 2002. godini posvećuje se obitelji, ali nastupa na festivalu Melodije hrvatskog Jadrana s pjesmom "Živi kako znaš", gdje je nagrađena za najbolju vokalnu izvedbu. Na novom studijskom albumu počinje raditi 2003. godine. Najavljuje ga pjesma "Ne govori sve na glas", s kojom na Splitskom festivalu osvaja nagradu za najbolju vokalnu izvedbu, a sljedećim singlom "Kao da me nema tu", četvrti put pobjeđuje na Zadarfestu. Album naslova "Hrabra kao prije" na tržištu se u izdanju Croatia Recordsa pojavljuje koncem 2003. Iduće godine Vanna s trećim singlom "Napokon" s aktualnog albuma nastupa na Hrvatskom radijskom festivalu. Pjeva skladbu "Božić bili" sa soundtracka filma i TV serije "Duga mračna noć" Antuna Vrdoljaka, ujedno i najavnu pjesmu TV serije. U proljeće 2005. snima spot za naslovnu pjesmu albuma "Hrabra kao prije".

Krajem lipnja 2005. objavljena je Vannina biografija autorice Antonele Marušić pod naslovom "Glas iz prvih redova" u izdanju Profila, i to je prva biografija neke hrvatske glazbene ličnosti. 16.10.2005. obilježila je 15 godina uspješne glazbene karijere koncertom "Vanna s prijateljima u Lisinskom" uz goste Olivera Dragojevića, Ninu Badrić, Ivanu Kindl i Jacquesa Houdeka, a 23.12. je ovaj fantastičan koncert objavljen na dvostrukom DVD+CD albumu.

U listopadu 2006. objavljuje novi singl "Početak i kraj" kao najavu albuma "Ledeno doba", koji bi trebao biti objavljen u veljači 2007.

Tekst je najvećim dijelom preuzet iz biografije "Glas iz prvih redova" autorice Antonele Marušić.

## [uredi] Diskografija

### [uredi] Electro team

1992. "Electro Team" 1994. "Second to none" 1995. "Ja ti priznajem" - promo CD 1996. "Anno Domini 1996."

### [uredi] Solo albumi

1997. "I to sam ja" 1998. "Ispod istog neba" 1999. "Vanna remixes" - promo CD 2000. "24 sata" 2001. "Vanna u Lisinskom" 2003. "Hrabra kao prije" 2005. "Vanna s prijateljima u Lisinskom"

## [uredi] Vanjske poveznice

- Vanna Official Fansite
- Vanna - službena web stranica (u izradi)
- Vannin norveški fansite

Dobavljeno iz "http://hr.wikipedia.org../../../i/v/a/Ivana_Vrdoljak_4df0.html"

Kategorije: Potrebna stilska dorada | Nedostaju wikipoveznice | Hrvatski pjevači

##### Views

- Članak
- Razgovor
- Trenutna inačica

##### Traži